Savodxonlikni oshirishni targ‘ib qiluvchi xabarda o‘nlab xato topildi

Toshkent shahar ma’naviyat va ma’rifat kengashi 21-fevral kuni nishonlanadigan xalqaro ona tili kuni munosabati bilan “umumshahar diktanti ta’lim loyihasi”ni e’lon qildi. Toshkent shahar hokimligi axborot xizmati xabariga ko‘ra, loyiha Toshkentning davlat hokimiyati va nodavlat tashkilotlari, barcha ishlab chiqarish korxonalari, ta’lim dargohlari uchun ochiq.
“Diktantlar o‘quv dargohlarining dars vaqtida auditoriyalarida, korxona va tashkilotlarda esa axborot ko‘magiga taklif etilayotgan ‘Toshkent’ radiosi belgilaydigan bir vaqtda o‘tkazilishi rejalashtirilmoqda”, – deyiladi xabarda. Diktantlarning har uchala matni 22-fevral kuni “Toshkent oqshomi”, “Vecherniy Tashkent” gazetalari hamda toshkent.uz veb-saytida chop etiladi.
Hokimlik xabarida qayd etilishicha, “poytaxt ko‘chalari, jamoat joylari, bozorlar, savdo va maishiy xizmat shoxobchalaridagi turli reklama yo e’lon, tanishtiruv yoki bildiruv mazmunidagi ko‘plab yozuvlar afsuski, ona tilimiz va davlat tilimiz bo‘lgan o‘zbek tilining imlo qoidalari, uning uslubiy talablariga rioya etilmagan holda ekanligi ko‘nglimizdan o‘tadi. Ba’zida ularni muhokama qilamiz, ba’zida choralar ko‘ramiz, ammo ulardan batamom xalos bo‘ldik, deyishimiz qiyin”.
Qayd etish joiz, diktant o‘tkazilishi haqidagi xabar matnida “shoxobcha” so‘zi “shohobcha” ko‘rinishida xato yozilgan. Bundan tashqari, “Daryo” tahririyatiga kelib tushgan ushbu mavzudagi ruscha press-relizda o‘nlab xatolarni uchratish mumkin.

 “Daryo” tahririyatiga kelib tushgan press-reliz
“I” harfi tushib qolgan (“targ‘bot”) so‘z bilan boshlangan matnda tutuq va yumshatish belgilari, kelishik va shaxs-son qo‘shimchalaridan noto‘g‘ri foydalanilgan; ruscha “ы” harfi o‘rnida o‘zbekcha “қ” harfi ishlatilgan:
...республикаского...
...с нарущениями...
...Аудио текст диктанта на узбекском и английском языке была подготовлена студенткой 4-курса...
...аудио текст на русском язқке бқл подготовлен старшим преподователем университета Зариной Бабаевой.
Аудио текст диктанта была записана на радио “Ўзбегим таронаси”
Biz, “Daryo” tahririyati umumshahar diktant g‘oyasini qo‘llab-quvvatlaymiz. Zero, kuch — bilim va tafakkurda ekanligini Prezidentimiz bir necha bor ta’kidlagan.